Informácia o plnení bodov B.3 a B. 4 uznesenia vlády SR č. 983 zo 14. októbra 2003 k Návrhu na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov a návrhu systému predbežnej notifikácie všeobecne záväzných právnych predpisov preberajúcich smernice pre účely povinného oznamovania Komisii Európskych spoločenstiev
Uznesením vlády SR č. 983 zo 14. októbra 2003 bola ministrom a predsedom ostatných ústredných orgánov štátnej správy uložená v bode B.3.  povinnosť zabezpečiť technické podmienky pre vykonávanie predbežnej notifikácie všeobecne záväzných právnych predpisov preberajúcich smernice prostredníctvom databázy predbežnej notifikácie, určiť a oznámiť sekcii Inštitútu pre aproximáciu práva Úradu vlády SR kontaktnú osobu pre predbežnú notifikáciu, s termínom do 31. októbra 2003. V bode B.4.  im bola uložená povinnosť vykonávať predbežnú notifikáciu všeobecne záväzných právnych predpisov preberajúcich smernice v termíne od 1. novembra 2003 priebežne, najneskôr do 15. apríla 2004.
Základným predpokladom, aby Slovenská republika ako budúci členský štát  EÚ mohla vykonať pred vstupom do únie formálnu notifikáciu, je vykonanie predbežnej notifikácie. Predbežná i samotná formálna notifikácia má vysoký politický a právny význam pre Slovenskú republiku. Z politického hľadiska predstavuje dôveryhodnosť plnenia záväzkov členského štátu voči EÚ, z právneho hľadiska predstavuje vyhnutie sa sankčným postihom za nesplnenie povinnosti členského štátu vykonať a oznámiť riadnu transpozíciu smerníc.
Notifikácia predstavuje základný nástroj overovania splnenia legislatívnych povinností členského štátu pri transpozícii smerníc do národného právneho poriadku. Je nevyhnutná pre splnenie podmienok pristupujúcich krajín vyplývajúcich zo smerníc pre riadne oznamovanie ich  transpozície do národného právneho poriadku k termínu ich vstupu do EÚ. Za Slovenskú republiku vykonáva v zmysle vyššie uvedeného uznesenia vlády SR koordinačnú činnosť a činnosť spojenú so správou systému predbežnej notifikácie a aktualizácie zoznamu smerníc určených na predbežnú notifikáciu sekcia Inštitút pre aproximáciu práva ÚV SR. Za týmto účelom Inštitút zorganizoval tri koordinačné porady a viaceré individuálne konzultácie s ústrednými orgánmi štátnej správy a vykonal aktualizáciu databázy smerníc.
Predbežná notifikácia nie je formálne ukončená, ak nebude oficiálne potvrdená. Pri vstupe do EÚ preto Misia SR pri Európskych spoločenstvách potvrdí v mene Slovenskej republiky formálnou notifikáciou stav transpozície smerníc do právneho poriadku SR a pre povstupové obdobie bude predstavovať jedinú oficiálnu cestu formálnej notifikácie za SR. Tento systém zberu notifikačných údajov jedným koordinačným centrom a jeho následné potvrdenie Stálym zastúpením členskej krajiny pri EÚ, je zavedený vo všetkých  členských krajinách EÚ.
Predbežná notifikácia smerníc je nevyhnutná pre splnenie podmienok kladených na transpozíciu smerníc do národného právneho poriadku, ako to vyplýva zo Zmluvy o pristúpení SR k EÚ, konkrétne z článku 54 Aktu o podmienkach pristúpenia, ako aj zo znenia samotných smerníc. V prípade nesplnenia formálnej notifikačnej povinnosti Komisia začne voči členskému štátu formálne konanie za nesplnenie povinnosti vyplývajúce preňho z uvedeného článku 54 Aktu o podmienkach pristúpenia. Nesplnenie materiálnej podmienky transpozície smerníc do národnej legislatívy by predstavovalo aj priame porušenie Zmluvy o založení ES, v dôsledku čoho by Komisia mohla použiť ochranné opatrenia alebo žalovať členský štát na Súdnom dvore Európskych spoločenstiev v podľa článku 226 Zmluvy o založení ES. 
Väčšina pristupujúcich krajín bude mať naplnenie databázy vykonané do konca februára 2004. Preto je aj v Slovenskej republike nevyhnutné dokončiť napĺňanie databázy v porovnateľnom čase, aby mohla byť v dostatočnom časovom predstihu pred záverečnou oficiálnou verifikáciou vykonaná formálna kontrola úplnosti vložených údajov. 
Dňa 15.12.2003 sa v Bruseli uskutočnil okrúhly stôl zástupcov Európskej komisie - úradu TAIEX a Generálneho riaditeľstva pre vnútorný trh k systému predbežnej notifikácie. Na stretnutí bol predstavený pokrok zo strany pristupujúcich krajín i Komisie pri administrácii a napĺňaní databázy predbežnej notifikácie národnej legislatívy transponujúcej smernice ES. Na uvedenom stretnutí boli prediskutované základné problémové okruhy, ktoré sa vyskytli pri jej napĺňaní. 
Slovenská republika, zastúpená pracovníkmi Inštitútu pre aproximáciu práva a  Misie SR pri ES,  bola na tomto stretnutí vysoko hodnotená Európskou komisiou za svoju prezentáciu týkajúcu sa systémového zabezpečenia predbežnej notifikácie a prístupu vlády SR k tejto úlohe.
V porovnaní s ostatnými pristupujúcimi krajinami však rezonoval fakt, že hoci celkový stav už notifikovaných predpisov je približne porovnateľný, niektoré krajiny (napr. Poľsko, alebo Česká republika) pripravujú do konca roka 2003 približne 1000 notifikačných zápisov a celkovú notifikáciu hodlajú ukončiť do februára 2004. Tento referenčný údaj pokladáme za nevyhnutné dodržať i v podmienkach Slovenskej republiky.
Z tohto dôvodu poukazujeme na najčastejšie problémy, ktoré vznikli v priebehu necelých troch mesiacov od zavedenia systému predbežnej notifikácie  v SR, ktoré ohrozujú jeho úspech i splnenie uvedeného právneho záväzku Slovenskej republiky.

Stav plnenia predbežnej notifikácie zo strany ministerstiev a ostatných ústredných orgánov štátnej správy SR podľa uznesenia vlády SR č. 983 zo 14. októbra 2003  

Za necelé tri mesiace fungovania systému predbežnej notifikácie boli k 31. decembru 2003 predbežne notifikované všeobecne záväzné právne predpisy k  181 smerniciam, čo  je  nízky počet vzhľadom na fakt, že celková predbežná notifikácia k 1714 smerniciam má byť ukončená do konca februára 2004.

Prehľad plnenia úloh vyplývajúcich z bodov B.3 a B. 4 uznesenia vlády SR č. 983 zo 14. októbra 2003  

poradové číslo	
ústredný orgán štátnej správy SR	počet smerníc, ktorých je rezort	počet smerníc, 
ku ktorým je zapísaná predbežná notifikácia , ktorých je rezort	
		gestorom	spolupracujúcim rezortom	gestorom	spolupracujúcim rezortom	
1.		Ministerstvo dopravy, pôšt a telekomunikácií SR	404	17	8	0	
2.		Ministerstvo financií SR	154	9	10	0	
3.		Ministerstvo hospodárstva SR	134	5	0	0	
4.		Ministerstvo kultúry SR	12	0	0	0	
5.		Ministerstvo obrany SR	0	12	0	0	
6.		Ministerstvo pôdohospodárstva SR	502	129	111	0	
7.		Ministerstvo práce, sociálnych vecí a rodiny SR	47	26	14	0	
8.		Ministerstvo spravodlivosti SR	13	21	1	3	
9.		Ministerstvo školstva SR	7	33	7	0	
10.		Ministerstvo vnútra SR	27	12	0	0	
11.		Ministerstvo výstavby a regionálneho rozvoja SR	3	1	0	0	
12.		Ministerstvo zdravotníctva SR	239	66	0	0	
13.		Ministerstvo zahraničných vecí SR	0	0	0	0	
14.		Ministerstvo životného prostredia SR	94	68	25	0	
15.		Národná banka Slovenska	0	14	0	0	
16.		Protimonopolný úrad SR	0	0	0	0	
17.		Správa štátnych hmotných rezerv SR	3	0	0	0	
18.		Štatistický úrad SR	14	0	0	0	
19.		Úrad geodézie, kartografie a katastra SR	0	3	0	3	
20.		Úrad jadrového dozoru SR	0	2	0	0	
21.		Úrad pre normalizáciu, metrológiu a skúšobníctvo SR	92	28	3	0	
22.		Úrad pre štátnu službu SR	0	11	0	0	
23.		Úrad priemyselného vlastníctva SR	4	0	4	0	
24.		Úrad na ochranu osobných údajov	1	0	1	0	
25.		Úrad vlády SR	3	0	0	0	
26.		Úrad pre verejné obstarávanie 	10	0	0	0	

Z prehľadu vyplýva, že doterajší stav predbežnej notifikácie je značne nízky a vyvoláva obavy, či Slovenská republika riadne a včas splní svoju notifikačnú povinnosť.

Pre splnenie výrazného notifikačného deficitu je nevyhnutné zvýšiť aktívny postoj ústredných orgánov štátnej správy k notifikačnej povinnosti, neponechávať zabezpečenie tejto úlohy len na kontaktnej osobe zodpovednej pre predbežnú notifikáciu, a výrazne zvýšiť počet notifikačných oznámení tak, aby do konca februára 2004, kedy bude vykonaný druhý odpočet plnenia úloh podľa uvedeného uznesenia, bolo možné konštatovať, že záväzky Slovenskej republiky v oblasti predbežnej notifikácie budú do vstupu do Európskej únie bezo zvyšku splnené.